b'\n_START_ARTICLE_\nPeter Pekar\xc3\xadk\n_START_SECTION_\nKlupska karijera\n_START_PARAGRAPH_\nRo\xc4\x91en je u \xc5\xbdilini 1986., gdje ve\xc4\x87 u osnovno\xc5\xa1kolskim danima po\xc4\x8dinje igrati za juniorsku mom\xc4\x8dad lokalnog nogometnog kluba M\xc5\xa0K \xc5\xbdilina. Prelaskom u seniorsku mom\xc4\x8dad, za svoj gradski klub je odigrao ukupno 111 susreta pritom zaiv\xc5\xa1i 5 pogodaka. Svoj prvi nastup u Slova\xc4\x8dkoj Superligi ostvario je u dresu Dubnice, u kojoj je bio na posudbi tijekom jedne sezone. Tijekom te posudbe odigrao je \xc4\x8dak 27 utakmica te je bio redovni \xc4\x8dlan prve postave Dubnice. Nakon \xc5\xa1to je trener \xc5\xbdiline uvidio njegove stvarne mogu\xc4\x87nosti, u sezoni 2006./07. je odigrao 35 utakmica te osvojio svoj prvi klupski naslov, naslov dr\xc5\xbeavnog prvaka._NEWLINE_Nakon odli\xc4\x8dnog jesenskog dijela sezone 2008./09., Pekar\xc3\xadk je potpisao ugovor na \xc4\x8detiri i pol sezone za njema\xc4\x8dkog prvoliga\xc5\xa1a Wolsfburga u sije\xc4\x8dnju 2009. Prvi nastup u njema\xc4\x8dkoj Bundesligi ostvario je 31. sije\xc4\x8dnja 2009. na susretu protiv 1. FC K\xc3\xb6lna. Igrao je prvo poluvrijeme, a susret je na kraju zavr\xc5\xa1io s nerije\xc5\xa1enih 1:1. Sve ostale prvoliga\xc5\xa1ke utakmice igrao je u prvoj postavi, te je sa Wolfsburgom prvi put u klupskoj povijesti osvojio naslov njema\xc4\x8dkog prvaka._NEWLINE_U kolovozu 2011. Pekar\xc3\xadk potpisuje za turskog prvoliga\xc5\xa1a Kayserispora jednogodi\xc5\xa1nju posudbu. Tijekom te sezone u Turskoj zaigrao je 27 puta, ali bez zabijenog pogotka._NEWLINE_U jesen 2012. godine potpisao je za njema\xc4\x8dki klub Herthu BSC iz Berlina.'